Document ID: 31984R1555

*****
ΚΑΝΟΝΙΣΜΟΣ (ΕΟΚ) αριθ. 1555/84 ΤΟΥ ΣΥΜΒΟΥΛΙΟΥ
της 4ης Ιουνίου 1984
που τροποποιεί τον κανονισμό (ΕΟΚ) αριθ. 3671/81 περί εισαγωγής ορισμένων γεωργικών προϊόντων καταγωγής Τουρκίας στην Κοινότητα
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,
την πρόταση της Επιτροπής,
Εκτιμώντας:
ότι ο κανονισμός (ΕΟΚ) αριθ. 3671/81 (1) προβλέπει ότι, όταν κατ' εφαρμογή των άρθρων 25 και 25α του κανονισμού (ΕΟΚ) αριθ. 1035/72 (2), η Επιτροπή θεσπίζει εξισωτική εισφορά κατά την εισαγωγή ορισμένων οπωροκηπευτικών καταγωγής Τουρκίας, επαναφέρει συγχρόνως το δασμό για τα προϊόντα αυτά στο επίπεδο που βρισκόταν πριν από την 1η Ιανουαρίου 1981·
ότι η εφαρμογή της ανωτέρω διάταξης μπορεί να οδηγήσει στο να επιβληθεί στην Τουρκία, για ορισμένα προϊόντα, δασμός υψηλότερος εκείνου που είχε συμφωνηθεί, από την 1η Ιανουαρίου 1981, για όλες τις προμηθεύτριες τρίτες χώρες που δεν επωφελούνται ειδικού καθεστώτος κατά την εισαγωγή στην Κοινότητα ·
ότι πρέπει, κατά συνέπεια, να τροποποιηθεί το άρθρο 1 του κανονισμού (ΕΟΚ) αριθ. 3671/81· ότι πρέπει να ληφθεί υπόψη, εξάλλου, το καθεστώς που εφαρμοζόταν στις 31 Δεκεμβρίου 1980 στις εισαγωγές καταγωγής Τουρκίας κατ' εφαρμογή της συμφωνίας συνδέσεως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 1 του κανονισμού (ΕΟΚ) αριθ. 3671/81 αντικαθίσταται από το ακόλουθο κείμενο:
«Άρθρο 1
Όταν, κατ' εφαρμογή των άρθρων 25 και 25α του κανονισμού (ΕΟΚ) αριθ. 1035/72, η Επιτροπή θεσπίζει εξισωτική εισφορά κατά την εισαγωγή ορισμένων οπωροκηπευτικών καταγωγής Τουρκίας, επαναφέρει συγχρόνως:
- για τα προϊόντα καταγωγής Τουρκίας, που δεν δικαιούντο στις 31 Δεκεμβρίου 1980 προτιμησιακού δασμού σύμφωνα με το καθεστώς που προκύπτει από τη συμφωνία συνδέσεως, το δασμό που εφαρμόζεται στις τρίτες χώρες που απολαύουν της ρήτρας του μάλλον ευνοουμένου κράτους,
- για τα προϊόντα καταγωγής Τουρκίας, που δικαιούντο ειδικού καθεστώτος κατ' εφαρμογή της συμφωνίας συνδέσεως, το δασμό του Κοινού Δασμολογίου που εφαρμόζεται σήμερα στις χώρες που απολαύουν της ρήτρας του μάλλον ευνοουμένου κράτους, ελαττωμένο κατά τις διατάξεις του προτιμησιακού καθεστώτος που ίσχυε στις 31 Δεκεμβρίου 1980».
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 4 Ιουνίου 1984.

Labels: 3
17
18